runetrust/blame-folketinget-dk huggingface dataset:
Orla Hav (S), 2018-04-10:
Altså, jeg forsøgte at give et eksempel på, hvor jeg selv i sin tid har været med til at sikre, at kunstnere fik en mulighed for at skabe sig en indtægt og realisere en idé, de havde med et kunstværk, så jeg synes, det er både interessant og rimeligt, at vi tænker over, hvor vi giver kunstnerne mulighed for at skabe sig et levebrød og omsætte deres ideer til kunstværker.
Villy Søvndal (SF), 2006-01-27:
Og skal man nogen steder, tager det timevis, fordi man hænger fast i checkpoints, der nogle gange er åbne, nogle gange er lukkede; nogle gange tager det 2 timer, nogle gange tager det 5 timer, hvilket betyder, at man ikke kan få infrastrukturen i samfundet til at hænge sammen, hvilket betyder, at der bliver lukket for handels- og landbrugsvarers afsætning osv.
Daniel Toft Jakobsen (S), 2016-10-13:
Jeg forstår, at Alternativet støtter den nuværende formulering i formålsparagraffen om at leve i et samfund med frihed og folkestyre osv., men ikke bryder sig om den nye formulering om demokratisk dannelse, specielt på grund af at der står det med at styrke elevernes demokratiske dannelse.
Samira Nawa (RV), 2025-12-10:
Men i dag tør de færreste at fiske i søerne, og en badetur ender med at give langt de fleste kløe og udslæt, og det er jo sådan, at ingen af de ca. 1.000 søer, der indgår i regeringens planer for at opfylde EU's vandrammedirektiv, i dag er i en god tilstand.
Karsten Lauritzen (V), 2009-05-26:
Jeg kan bare sige, at det generelt er min opfattelse, at de redskaber, som er beskrevet i punkt 4 om en særlig beskyttelsesordning mod tvangsægteskaber - der er nævnt nogle ting med polititilhold og sådan noget - er redskaber, som politiet har i værktøjskassen og bruger i dag.
Tina Nedergaard (V), 2007-04-19:
Vi er enige i intentionerne om at øge arbejdsstyrken; vi er enige i intentionerne om, at folk, der ønsker at komme på fuld tid, for så vidt det overhovedet er muligt, skal have lov, men vi mener, at der er fem forhold, som gør, at vi ikke kan støtte forslaget konkret.
Astrid Krag (S), 2022-05-10:
Som en lille parentes – og jeg ved, at forslagsstillerne vil blive ærgerlige over det, for vi havde den samme diskussion lige før under det tidligere beslutningsforslag – er der jo altså også diskussionen om, at de forslag, man fremsætter, skal finansieres, og uanset diskussionen om omfanget af forpligtelser til kommunerne, som man drøftede sidst, det her beslutningsforslag blev fremsat, så må man sige, at beslutningsforslaget er ret tydeligt på, at Ældretilsynet skal have en øget pligt til at reagere, og det vil give nogle merudgifter, og derfor skal man altså have finansieringen, når man lægger noget frem for Folketinget.
Merete Riisager (LA), 2014-05-27:
Med dette beslutningsforslag opfordrer Liberal Alliance ministeren til at nedsætte en bagatelgrænse for sager i Ligebehandlingsnævnet, og det glæder mig selvfølgelig meget, at ministeren fra talerstolen for et øjeblik siden tilkendegav en meget positiv holdning over for denne tanke og sagde, at hun ville få sine embedsmænd til at se på det og indkalde ligestillingsordførerne til forhandling.
Mai Mercado (KF), 2023-11-08:
Undersøgelseskommissionen her er tidsafgrænset, jo kortere tid, jo skarpere afgrænsning, og skulle en hurtigtarbejdende kommission ønske sig at lave yderligere undersøgelser, ja, så vil de henvende sig til opdragsgiveren og bede om et tillægskommissorium og mere tid, nøjagtig ligesom dengang Minkkommissionen blev bedt om at undersøge politiets actioncard.
Morten Helveg Petersen (RV), 2000-12-14:
Det er mig bekendt en nyskabelse i dansk politik på den led at kæde ting sammen, og den sammenkædning indebærer, at det er de fattigste på kloden, der skal finansiere Venstres valgkampsløfter, og det synes jeg egentlig er synd og skam.
Lars Kramer Mikkelsen (S), 2004-03-30:
Jeg vil godt sige, at med de boligkøer, der er i det her land, og med de boligkøer, der er ikke mindst i de store byer, er jeg forundret over, at man tør gamble, som VK-regeringen med støtte fra Dansk Folkeparti gør på det her felt.
Torsten Schack Pedersen (V), 2012-03-22:
I den debat, vi havde under åbningsdebatten i oktober, hvor kritikken mod regeringen af, at den voldsomme stigning på en lang række afgifter jo rammer personer med de laveste indkomster hårdest, med rette blev rejst, var svaret fra SF's politiske ordfører, at det skulle løses gennem en skattereform, for afgifterne vender den tunge ende nedad og rammer folk med de mindste indkomster hårdest.
Frank Jensen (S), 1997-12-17:
Som svar på spørgsmålet har politimesteren i Gentofte oplyst, at en person, der har oplyst at arbejde både for Enhedslisten og for Socialisten, har forklaret, at han har telefaxet navnelisten med det formål at skaffe en fotograf til aktionen den 17. november i år i fru Pia Kjærsgaards bolig.
Jann Sjursen (KD), 2004-10-28:
Jeg synes da egentlig også, at vi skylder borgerne at få indtryk af, at det ikke kun er bag lukkede døre, at vi ligesom kan føre en god samtale, men at vi rent faktisk også for åbne døre og for dem, der måtte være til stede i dag, kan føre en fornuftig samtale.
Poul Erik Dyrlund (S), 1999-10-14:
Jeg tror godt, at vi alle sammen er klar over, at man i Kristeligt Folkeparti besidder særlige kvaliteter, men jeg må ærligt indrømme, at det kommer lidt bag på mig, at man faktisk også er mere eller mindre synsk og besidder den form for kvalitet i Kristeligt Folkeparti.
Poul Qvist Jørgensen (S), 2004-01-22:
Det andet, jeg vil spørge hr. Andersen om, er, om vi kan regne med, at partiet Venstre som regeringspart vil være med til i forlængelse af det, ministeren talte om, at få foretaget en lidt mere kvalificeret undersøgelse af, hvem de knap 11.000, der opnår den ubehagelige situation at blive udsat for en detentionsanbringelse, er, hvad det er for nogle typer, hvor mange der er gengangere, hvad hovedsymptomet er, om man kunne have håndteret det på en anden måde osv., sådan at vi kommer til at forholde os til detentionsanvendelsen på en lidt mindre rigid måde og måske også lidt mere i forhold til den kundgørelse fra august 2001.
Christian H. Hansen (DF), 2003-03-13:
Jeg vil sige, som det også fremgik af debatten under den forespørgsel, vi lige har haft, F 40, at de intentioner, der ligger i de to beslutningsforslag fra Enhedslisten og SF, kan vi godt følge i Dansk Folkeparti. Noget af det, som Enhedslisten er inde på, er vetoretten, hvor vi faktisk sagde under forespørgslen, at det var nogle intentioner, vi sagtens kunne følge.
Frank Dahlgaard (UP), 2000-03-15:
De små lande, der er uden for euroen i Vesteuropa, det er Schweiz, det er Danmark, det er Sverige, det er Norge, og det er Island, og det er ikke andre, og de har alle en meget, meget lavere arbejdsløshed - under det halve af, hvad man har i euro-området som helhed, også lavere end de små eurolande, som klarer sig bedre end de store.
Jacob Jensen (V), 2026-01-21:
I sidste ende er det jo et ministerium, som har et ressortansvar, og som leverer et analysearbejde, som skal indgå i det arbejde, vi som regering samlet set selvfølgelig drøfter og arbejder videre med ud fra det simple, men helt vildt vigtige formål, at vi skal sikre vores grundvand bedst muligt.
Benedikte Kiær (KF), 2013-12-03:
Man visiterer hjælp til den enkelte person, den enkelte ældre, og så må fagligheden komme i spil, så må fagligheden hos medarbejderne være med til at definere, hvad den enkelte egentlig har brug for, så den ældre også har indflydelse på, hvad den ældre egentlig har behov for netop den dag.
Orla Hav (S), 2011-01-19:
Så skal jeg ikke kunne sige, om det er en forøget anvendelse af vejsalt, og hvad ved jeg, der er baggrunden for det, men kommunernes økonomi er så presset, at de i praksis ikke er i stand til at efterleve den høje standard, som de tilkendegiver at ville overholde, og hvad er så ministerens svar på det?
Sophie Løhde (V), 2024-10-11:
Så tog vi jo et vigtigt skridt med det lovforslag, vi behandlede i foråret, hvor vi satte ind over for de her ulovlige puffbars og gav muligheden for at indføre unge kontrolkøbere, og med det her lovforslag tager vi så de næste vigtige skridt, hvor vi kommer hele vejen rundt med sigtekornet skarpt rettet mod at sikre en bedre beskyttelse af vores børn og unge.
Dennis Flydtkjær (DF), 2013-02-19:
Der kunne være mange andre tiltag, og jeg har også lagt mærke til, at S og SF i 2010 foreslog en pakke, »Aktiv hjælp til yderområderne«, hvor der var en pind, der hed »Højhastighed for alle«, og de skrev heri ordret: »Hvis det viser sig, at markedet ikke kan sikre hurtige bredbåndsforbindelser til hele landet, er S og SF klar til at tage de nødvendige initiativer til at sikre en landsdækkende forsyning.
Keld Albrechtsen (EL), 1998-06-23:
Hvordan kan det være, at vi skal sidde og se på, at der pludselig opstår en svækkelse af retningslinjerne for offentliggørelse af målinger, således at man f.eks. ikke længere vil kunne offentliggøre måleresultater, ligesom man gjorde for de københavnske restaurationer?
Zenia Stampe (RV), 2023-10-26:
Jeg ved, det har været et meget, meget stort ønske fra Kalundborg Kommune i mange år at få forlænget motorvejen dertil, men det har jo så også efterfølgende vist sig, at den motorvej, der så er lagt op til, pløjer igennem en landsby, som det i øvrigt går fantastisk for – det er en af de landsbyer, der virkelig har formået at skabe liv, og hvor folk gerne vil bosætte sig.
Mette Thiesen (NB), 2021-03-10:
Allerhelst ville vi i Nye Borgerlige ind og fuldstændig individuelt vurdere, og hvis man skulle helt ind og vurdere hver enkelt ansøger individuelt, kigge på både deres motiverede ansøgning, kigge på, hvad deres baggrund er, og hvad der ellers er i deres dossier, altså lidt a la det, vi sidder med i Indfødsretsudvalget, og også skulle have en samtale med dem, jamen så ville man helt automatisk komme ned på meget, meget få, man kunne nå at behandle ordentligt og grundigt på årsbasis.
Hans Kristian Skibby (DF), 2009-11-05:
Det ville jo så betyde for fru Jensen, der f.eks. var blevet enke og igennem 10 år har været skrevet op til en bolig og betaler 100 kr. om året i gebyr, at kommunen nidkært ville kunne gå ind og sige: Nu skal vi lige have den eller den til at bo der i stedet for, selv om fru Jensen står øverst til at få den bolig.
Birthe Rønn Hornbech (V), 2003-05-27:
Det er baggrunden for de ændringsforslag, der er stillet, og de vigtige præciseringer, som er beskrevet i betænkningsbidraget. Vi finder i Venstre, at rockerproblemet er så stort et samfundsmæssigt problem, at man løbende må gå straffe- og retsplejelovgivning igennem for at se, om der er de fornødne redskaber for politiet til at foretage en retshåndhævelse og til, at der kan idømmes de straffe, der skal.
Mattias Tesfaye (S), 2018-05-08:
Og så vil vi bare gerne understrege, at så er en afskaffelse af ordningen ikke den eneste mulighed – så er der også den mulighed at kigge til Sverige, som har indrettet sig efter det, som de i hvert fald har opfattet som realiteterne, nemlig at det har været en arbejdsmarkedsordning.
Anders Samuelsen (RV), 2004-02-24:
Når den første angst havde lagt sig, så viste det sig jo, at de her nye borgere, som kom til landet, altså til Samsø, faktisk havde massevis at bidrage med og oven i købet måske for nogles vedkommende viste sig at kunne generere en større årsindkomst og dermed også større skatteindbetalinger til kommunen, end man i gennemsnit var vant til på Samsø.
Søren Søndergaard (EL), 2017-04-27:
Der lagde Kommissionen endda vægt på, at aftalerne kun var undtagelsesvise og midlertidige; men det tager altså mere end 4 år, hvor Danmark potentielt skal stå åben for alverdens røverbander og pædofile, for at vi kan få en dårligere aftale.«
Carsten Hansen (S), 2002-05-13:
CASA og Roskilde Universitet har i øvrigt lavet en meget fin undersøgelse om erfaringerne med de nye arbejdspladsvurderinger, hvor selv store og gode virksomheder fik tilført ny arbejdsmiljøviden, ved at de fik lavet et systematisk redskab og en arbejdspladsvurdering og trak på medarbejdernes kendskab til deres arbejdsplads.
Lars Barfoed (KF), 2002-03-15:
Når fru Mette Frederiksen derefter siger, at man jo normalt nok slet ikke vil bede om en statistik, kun i de helt særlige tilfælde, hvor man kan konstatere, at en virksomhed ikke overholder ligelønsloven, så vil jeg gerne spørge: Når nu man kan konstatere det, inden man beder om statistikken, er det så ikke fuldstændig overflødigt at forlange af virksomhederne, at de skal levere sådanne statistikker?
Svend Auken (S), 2000-10-27:
Her blev vi underkendt i Naturklagenævnet, på trods af at der var, synes jeg, meget, meget solide grunde til at gøre det, og det var bl.a. på grund af stor modstand fra den lokale afdeling af Danmarks Naturfredningsforening, biologer og andre, som var inde i billedet.
Lone Dybkjær (RV), 2007-03-28:
Jeg synes måske i modsætning til hr. Svend Auken, sådan som jeg har forstået ham, at man – han måtte desværre gå, og jeg fik ikke ordet – godt kan lade færdiggørelsen afhænge af traktaten og dens klarlæggelse og ikke vente flere år efter den.
Per Stig Møller (KF), 2005-05-31:
Det, vi gør med forfatningstraktaten, er, at vi søger at få skabt mere enighed i EU om den, men det står jo også udtrykkeligt i regeringens redegørelse og i den redegørelse, som er lavet af de fem partier, der går ind for forfatningstraktaten, at et land ikke kan få påtvunget en udenrigspolitik, det ikke har, lige så lidt som et land kan påtvinge de 24 andre lande en udenrigspolitik, de ikke har.
Jens Henrik Thulesen Dahl (DF), 2021-01-13:
Det er i og for sig også det, jeg hører ministeren sige nu, men så savner jeg jo, at man meget klart får meldt det ud, så forældrene derude ikke er i tvivl om, at der faktisk er en mulighed for, at man også kan gøre det, hvis man lokalt siger, at det er bedst for et barn at gøre sådan og sådan.
Tom Behnke (KF), 2014-05-20:
Det, der skal ske, er, at de her børn og unge, vi taler om, skal søge efter den nye lov og de kriterier, der er i 2012-loven, plus at de skal opholde sig her i landet, de skal være velintegreret i det danske samfund, de må ikke have begået kriminalitet, de skal indsende ansøgningen inden den 1. januar osv.
Mette Thiesen (NB), 2019-11-12:
Vi ønsker bedre muligheder for, at man kan indrette sig økonomisk, at man kan passe sine vuggestuebørn hjemme, hvis det er det, man ønsker, og man skal selvfølgelig også have bedre mulighed for at passe sine handicappede pårørende hjemme i stedet for at være tvunget til at sende dem i institution, hvis det altså er det, man ønsker, for det skal jo være op til den enkelte familie.
Per Clausen (EL), 2008-05-27:
Skulle jeg forstå det sådan, at hr. Morten Messerschmidt mener, at når IPCC, altså FN's klimapanel, når frem til nogle ganske bestemte anbefalinger, er det ikke udtryk for, at de baserer det på videnskabeligt arbejde, men så er det et udtryk for, at de reagerer på nogle direktiver, de har fået fra de regeringer, som er medlem af FN?
Per Clausen (EL), 2005-03-31:
Derfor burde Folketinget måske – og regeringen også – bruge meget mere tid på energisk at gennemgå den miljølovgivning, der findes i Danmark, med henblik på f.eks. at sikre, at vi er i stand til at overholde de internationale forpligtelser, vi har sat os i; sikre, at vi kan leve op til klimamålsætningerne; sikre, at vi kan få gennemført en omlægning både af landbrug og af energiproduktion, som kunne gøre, at vi faktisk kunne få en bæredygtig udvikling i Danmark.
Søren Søndergaard (EL), 2003-05-15:
Og den anden ting, der kan slås klart fast, er, at de såkaldte beviser, som Colin Powell fremlagde i FN's Sikkerhedsråd, og som vi allerede dengang satte spørgsmålstegn ved, hvorimod andre var viljeløst begejstrede for de her såkaldte beviser, har vist sig at være falske. Det kan være, at nogle af dem holder.
Pernille Rosenkrantz-Theil (S), 2024-04-23:
Der giver aftalekredsen efter min mening den fordel, at man både kan få lavet det grundige stykke arbejde, og at det også i et eller andet omfang – så kan det være, det er nye konstellationer – er den samme gruppe af partier, der så sidder og bærer tingene videre, og at man også føler sig forpligtet til at bære det videre, selv om man kommer ind i nye valgperioder.
Jacob Buksti (S), 2003-02-25:
Alene besparelsen på Vejdirektoratets rådighedspulje har jo, som det kan ses af ministerens svar på spørgsmål S 443 af 12. november 2002, betydet, at hele 39 projekter om trafiksanering, cykelstier, sikre skoleveje, sorte pletter, sikring af ældre og handicappede er blevet sløjfet.
Søren Egge Rasmussen (EL), 2018-03-16:
Når der i Danmark er en tendens til, at man opretter store datacentre med et enormt elforbrug, så er det faktisk en udvikling, som er markant anderledes, end hvis vi bare ser en udvikling, hvor der er nogle bysamfund forskellige steder i landet, som vokser, og andre, der skrumper, og indimellem nogle virksomheder, som ændrer deres produktion eller lukker ned.
Marianne Jelved (RV), 2012-05-30:
Der synes jeg der er rimelighed i, at de bidrager til at finansiere, at vi kan få et større arbejdsudbud, at vi kan få mindre skat på arbejde for dem, der er yngre, og for den sags skyld også for dem, der er ældre, men jeg synes altså, det er ganske rimeligt, for mine opsparingsforhold har været helt anderledes fordelagtige end dem, som nutidens unge mennesker har.
Margrete Auken (SF), 2000-03-14:
Jeg vil godt spørge, om ikke ministeren har en fornemmelse af, at der trods alt er nogle, der har opdaget, at det f.eks. skal godkendes inden for CENELEC-normerne, så vi ikke får en besked om - som vi fik for nogle måneder siden - at der var sådan nogen tilpasning til de europæiske standarder, sådan nogle overraskende tilpasningsprocedurer.
Mette Thiesen (DF), 2025-01-30:
For det er klart, at hvis man bare siger, at højrisikofag er 20 forskellige områder, så kan vi ikke se os selv i det, men hvis man snævrer det ind og siger, at det er dem, som virkelig står i frontzonen, nemlig politifolk, fængselsbetjente, brandfolk osv. – altså dem, som virkelig kan få ar på sjælden – så synes vi, det er en rigtig, rigtig god idé.
Mattias Tesfaye (S), 2022-04-28:
Men det er jo rigtigt, som fru Pia Kjærsgaard siger, at det, der er sagens kerne her, er de mennesker fra Syrien, der er i udsendelsesposition, og som faktisk ville kunne udsendes, hvis vi ikke havde truffet den udenrigspolitiske beslutning, at vi vil afstå fra handlinger, der kan tolkes som en normalisering af forholdet til det syriske regime.
Jørn Jespersen (SF), 2002-04-30:
Ikke alene er den danske befolkning blevet vildledt, også befolkningerne i andre lande er blevet vildledt, og derfor vil jeg gerne spørge statsministeren, hvordan han kan forsvare, når han bliver spurgt i de baltiske lande, hvorfor den danske regering har skåret i bevillingerne, at sige på et pressemøde: Det har vi heller ikke gjort, vi er i gang med en analyse, som vil munde ud i en øget indsats.
Henrik Møller (S), 2021-08-26:
Det, vi så siger nu her, er – og det er i og for sig også et spørgsmål om hele den danske model og nogle af de udfordringer, som også er her – at når vi snakker ligelønsdiskussion, er det jo ikke kun et spørgsmål om sygeplejersker; så kan det både være et kønsmæssigt spørgsmål, og det kan også være et spørgsmål om, hvad det er for nogle offentlige arbejdspladser, vi har i den her forbindelse.
Lea Wermelin (S), 2021-05-04:
Når man så kigger på, hvilke muligheder kommunerne har, så synes jeg som sagt, vi har fundet den balance, men vi er i gang med at kigge på det her omkring fortøjningspæle, som jo ligger i forlængelse af, at kommunerne allerede i dag har kompetencen til nogle af de mere simple og enkle tilladelser, til nødvendige indretninger, som sagt, men hvor det jo samtidig er vigtigt at understrege, at vi gerne vil have den nationale interesse i at passe på de frie kyster.
Søren Søndergaard (EL), 2020-06-24:
Derfor vil jeg bare spørge: Når man nu har valgt at have kronen i EU, dvs. euroen, er det så ikke helt naturligt, at man også har en fælles finanspolitik, og at man har en fælles udligningsordning, sådan at dem, der bliver ramt af euroen, rent faktisk, da de jo ikke kan devaluere eller det modsatte, får en kompensation på den måde?
Jette Bergenholz Bautrup (S), 2002-04-10:
Den pressemeddelelse, som Venstre har sendt ved sundhedsordfører hr. Jørgen Winther, er jo blot, at man opfordrer amterne til at være opmærksomme på at øge antallet af operationer på sygehusene og stille krav om genoptræningsfaciliteter.
Morten Bødskov (S), 2004-05-10:
Derudover skal vi sige, at da vores ordfører, fru Lissa Mathiasen, ikke kan være til stede, har jeg lovet hende at fremføre følgende: Socialdemokratiet deler SF's holdning om, at det skal være muligt for præsterne inden for folkekirken eller inden for andre trossamfund med retsvirkning at få lov til at medvirke ved indgåelse af registreret partnerskab.
Alex Ahrendtsen (DF), 2012-03-23:
Allerede i 2008 nedsatte den daværende kulturminister Teaterudvalget, og det udmøntede sig så i fire undersøgelser om København Teater, Turné Teatret, billetkøbsordningen og internationaliseringen af dansk scenekunst, og det førte så frem til den politiske aftale fra juni 2011.
Morten Messerschmidt (DF), 2021-05-21:
Tak, formand, og tak for kommentarerne til dette det 14. forslag i rækken, tror jeg, baseret på, hvad flere jo har gjort opmærksom på, det udmærkede udspil fra Socialdemokratiet om en retfærdig og realistisk udlændingepolitik.
Alex Ahrendtsen (DF), 2022-03-15:
Den ene er, at regeringens udspil til at begynde med var noget skævt rent finansieringsmæssigt, fordi hovedparten af pengene fra lejerne og fra finansieringen røg til hovedstaden, men ved fælles hjælp og gode argumenter fik vi overbevist regeringen om, at det måske var bedre med en model, hvor det nogenlunde passede med indbetalingerne fra de berørte områder sammenlignet med, hvad de så modtog, altså en geografisk balance.
Per Clausen (EL), 2005-05-25:
Men der var vel en grund til, at man ikke oprindelig havde gjort det i den her sag, og det var vel, at salget af TV 2 – og det tror jeg også at statsministeren er helt enig med mig i – ud over at man hermed får nogle penge i statskassen og dækket nogle af de løfter, man har givet, også handler om at sikre en fornuftig mediefremtid i Danmark, altså sikre nogle kulturpolitiske interesser og motiver.
Karen J. Klint (S), 2008-10-21:
Socialdemokraterne havde dog gerne set, at regeringen havde taget imod vores gentagne tilbud om et bredere udredningsudvalg, før vi går i gang, et forslag, som vi forventer at gentage sammen med et par andre partier i håb om, at der på et tidspunkt er politisk vilje til at tale mere samlet om den kirkelige struktur.
Pia Adelsteen (DF), 2016-01-21:
Men det, der er vigtigt, synes jeg, nu når man har sådan en sag som den her, er, at hvis det er natur, vi ønsker at beskytte, så er det vel alle, der skal beskytte den, og jeg må indrømme, at det ulogiske i L 94 var i hvert fald for mig at se, at hvis man var økologisk landmand, måtte man gøde, men hvis man var traditionel landmand, måtte man ikke. Så har jeg svært ved at finde ud af, hvad det egentlig er, man gerne vil.
Marianne Jelved (RV), 2003-06-03:
Vi kunne godt have lidt flere skovbørnehaver og friluftsbørnehaver, hvis der er situationer, hvor børnene vitterlig har for lidt plads, men skal vi ikke regne med, at forældrene til børnene i de institutioner er i stand til at tage sagen op og prøve at finde løsninger sammen med institutionspersonalet og kommunen?
Stine Brix (EL), 2017-03-02:
Så vores holdning er, at det er en for vidtgående adgang – det er en for bred kreds, her er det defineret som alle autoriserede sundhedspersoner, som kan få adgang, principielt set, til de her dybt fortrolige oplysninger – og at der er en for ringe mulighed for patienten til selv at styre, hvem der har adgang til data.
Karl H. Bornhøft (SF), 2011-04-07:
Jeg kan også bekræfte det, som åbenbart synes så svært forståeligt for den borgerlige side herinde, nemlig at i politisk arbejde er det faktisk helt almindeligt, at man, når man ikke fuldstændig kan komme til at bestemme, gør, hvad man kan for at minimere skaderne.
Lars Løkke Rasmussen (V), 2003-12-05:
Der er for mange steder i det her samfund, hvor unge mennesker har et misbrug, der knytter sig op på forskellige former for euforiserende stoffer, og det imødegår vi altså ikke ved at slippe nogle af dem fri; det imødegår vi ved at sætte et skarpt skel ned og prøve at skabe respekt om det.